Sulík, Richard, poslanec NR SR (2013-05-28):
Ďakujem pekne, pani predsedajúca. No jedna dosť dôležitá otázka, ktorá tento parlament už dva roky zamestnáva, je, či voľba má byť verejná alebo tajná. Ja osobne nerozumiem, prečo personálne voľby, práve personálne voľby majú byť verejné, respektíve nesmú byť verejné a práve tie musia byť tajné. A žiadne iné, žiaden dôležitý zákon, ani zmena ústavy, tam už to nemusí byť tajné. Tá základná úvaha, ako už aj Peter Osuský povedal, je tá, že či hlasujem za seba, alebo som splnomocnením niekoho. Keď teda volič ide k urne v parlamentných voľbách, tak je úplne prirodzené, aby volil tajne, aby nikto nevedel, ako tento človek sám za seba hlasoval, volil. Keď poslanec Národnej rady, ktorý dostal práve od takýchto voličov mandát, ide voliť či hlasovať, tak je úplne logické, že tí voliči majú nárok na to, aby vedeli, ako hlasoval ten človek, ktorého som splnomocnil na to, aby ma zastupoval v Národnej rade. Dovolím si uviesť druhý príklad. V našej strane mali sme prednedávnom kongres a tam bola voľba tajná. Bola tajná preto, lebo každý člen strany hlasoval za seba. Kebyže máme delegátov, ako to majú všetky ostatné strany, tak by bolo úplne logické, aby voľba bola verejná preto, lebo členovia strany majú nárok na to, vedieť, ako volil ten ich delegát, jedno či v Národnej rade alebo v nejakej vnútrostraníckej voľbe. Predstavme si teraz, že príde k odvolávaniu ministra obrany Glváča kvôli tomu veľkému škandálu, ktorý stále viac a viac rastie. No tam je defaultne voľba verejná a som veľmi zvedavý, pán Jarjabek, že či aj tam budete tak vehementne obhajovať tajnú voľbu a riskovať, že v tajnej voľbe ho poslanci SMER-u pošlú kade ľahšie preto, lebo robí veľkú hanbu sebe, ministerstvu, ale aj SMER-u. Takisto si myslím, že hrať sa silou-mocou na nestraníka je úplne zbytočná chiméra. Nevidím najmenší dôvod, aby šéf NKÚ nebol straník. A koniec koncov Národná rada, keďže sú tu všetko volení poslanci a teda politici, tak politici nedokážu zvoliť nestraníka, aj keď to hneď bude človek, ktorý ešte v žiadnej strane nebol. No vždy to bude politická voľba, vždy bude k nejakej strane inklinovať. A možnože je chyba sa tu silou-mocou domáhať, že tento človek musí byť, no, ako by sme to vlastne definovali, že naozaj nepolitický. To by tu zrejme musel nežiť. Oveľa dôležitejšie preto je zvoliť do kontrolných funkcií človeka, ktorý inklinuje skôr k opozícii, a koniec koncov, veď odvolať sa vždy dá. Toto všetko sú ale len také dymové clony, že to musí byť nestraník a jeho vek a to, a už to tu aj odznelo. Je to skrátka len hra, ktorú Robert Fico hrá, a hrá ju veľmi šikovne. To, že on pred rokom prisľúbil, že opozícia obsadí post šéfa Najvyššieho kontrolného úradu a teraz len tak to nesplní, nad tým by som sa moc nepozastavoval preto, lebo Robert Fico nie je človek, ktorý by mal patričnú česť na to, aby si uvedomil, že slovo má len jedno. Robert Fico je človek, ktorý do kamier vykrikoval, „napíšte to na mňa“, keď bola kauza Privilégium, keď išlo o polohovateľné postele, kde pani Tomanová robila manažérku, ale potom predsa len o ničom nevedela. Vtedy povedal: „Ja sa k tomu hlásim, napíšte to na mňa.“ Nakoniec sa ukázalo, že to bol čistý zločin. Myslíte si, že Robert Fico tomu nejak dostal? Nijak. To isté s poisťovňami. „Ideme sa s nimi súdiť, keď sa chcú ťahať za prsty! Jasné, sme pripravení.“ Teraz sme to prehrali a tak absurdne, že na spor v hodnote 22 mil. vynaložila vláda Roberta Fica 25 mil. na právne služby. Myslím si, ctení kolegovia z opozície, že je úplne naivné si myslieť, že takýto človek bude mať čo len štipku cti a že takýto človek bude chápať, že slovo robí chlapa. To on chápať samozrejme nikdy nebude. Ale zato dokáže veľmi dobre hrať politické hry a, bohužiaľ, má aj v radoch opozície spoluhráčov, aby som to teda takto povedal. Vôbec prvá hra... (Vystupujúci sa smeje. Hlasy v sále.) Myslím si, že si to stačí domyslieť, páni. Vôbec prvá hra je tá, že Robert Fico príde a post, ktorý má obsadiť opozícia, tak on jej začne hovoriť, no tak dajte si tam pána Macha alebo pána Mitru, alebo toho tretieho pána, Angyala. No, inak toto je vážny prúser, lebo takýto výrok od Roberta Fica môže slušnému človeku zničiť povesť. Ja by som sa vážne hanbil, keby človek bez štipky cti, aký je Robert Fico, mňa niekam menoval. To by som pokladal za vážny, vážny problém v mojom nazeraní na svet a v mojej snahe nejak... (Hlasy v sále.) No veď to! Našťastie, to sa nestane. To je pre mňa veľké šťastie. Ale čo má povedať taký pán Mitro? Zrazu ho tu Robert Fico, bože, keby aspoň niekto iný. Mitrík, prepáčte mi, omluvam sa. No dobre. Ale teda Ľudová platforma naskočila na túto hru. A pritom, čo by malo byť ďaleko dôležitejšie, to je tá základná dohoda. A dohody treba dodržiavať. A keď sa nebudú dodržiavať, tak potom to jednoducho nikdy nebude fungovať. SMER nie je silný len preto, že má 83 poslancov. Ale tak ako tu, neviem, asi od Paľa Hrušovského, už odznelo, že veď tak je vás 83, môžte si odhlasovať čo len chcete. To si koniec koncov mohla aj naša koalícia odhlasovať, ktorýkoľvek obyčajný zákon aj so 79-mi. Každá koalícia má viac než 76 alebo presne 76. Čiže v tom problém nie je. Problém je v tom, že tá opozícia je taká slabá. A slabá aj ostane, pokiaľ sa nebudú držať pravidlá. Ja teraz nevravím, že opozícia sa musí do nohy na každom jednom pravidle dohodnúť. Ale na tých pravidlách, na ktorých sa raz dohodne, a hlavne, keď sa tieto pravidlá rodia ťažko, tak malo by byť sväté pre každého jedného zástupcu opozície, že tieto pravidlá budú dodržané. To, že zrejme nebude dodržaná dohoda medzi opozíciou a koalíciou, čo sa týka obsadenia NKÚ, v poriadku. Kľudne sa tým zadrhnite, ako povedal Alojz Hlina. Oveľa väčší problém je, že my v opozícii nie sme schopní dodržať dohodu, ktorú sme urobili. A možno si teraz niekto povie, že no tak áno, veď NKÚ mala pôvodne obsadiť naša strana Sloboda a Solidarita a že by nám o to išlo. Ale dúfam, že ste si všimli za tie tri roky, čo sme v parlamente, že až tak veľmi sa, teda skôr vôbec, za tými postami nehrabeme. Oveľa viac nám záleží na tom, aby boli dodržiavané dohody. Nemusíme sa mať radi, samozrejme sú, aj tie strany v opozícii sú v konkurencii medzi sebou, bojujú o toho istého voliča, ale keď raz sa spraví dohoda, tak jednoducho musí byť dodržaná. Clara pacta, boni amici. Toto nie je. A preto to vyzerá celé tak smutne. Aby som tento môj krátky prejav uzavrel, tak by som rád povedal, že tá dohoda je pre nás oveľa dôležitejšia ako nejaká, nejaký post. A preto ani členovia klubu SaS sa nezúčastnia tejto voľby. Nie preto, že by sme mali výhrady voči pánovi Žilinkovi. Ja osobne ho nepoznám, ale to, čo som o ňom počul, myslím si, že je dostatočne dobré. Rovnako ale vhodný bol Kamil Krnáč. Bola na ňom dohoda, nikto ho nespochybnil. A toto, ctení páni z opozície, možno tí, ktorí sú v politike už veľa, veľa rokov, by sa mohli nad týmto vážne zamyslieť preto, lebo Ľudová platforma to sama nedá a nebude vedieť fungovať bez toho, aby dodržiavala dohody. Veľmi pekne vám ďakujem. (Potlesk.)